CELEX: 62014TN0154
Language: el
Date: 2014-03-07 00:00:00
Title: Υπόθεση T-154/14: Aγωγή της 7ης Μαρτίου 2014 — ANKO κατά Επιτροπής

10.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 175/46
            
         Aγωγή της 7ης Μαρτίου 2014 — ANKO κατά Επιτροπής
   (Υπόθεση T-154/14)
   2014/C 175/63
   Γλώσσα διαδικασίας: η ελληνική
   
      Διάδικοι
   
   
      Ενάγουσα: ANKO Ανώνυμος Εταιρία Αντιπροσωπειών, Εμπορίου και Βιομηχανίας (Αθήνα, Ελλάδα) (εκπρόσωπος: Β. Χριστιανός, δικηγόρος)
   
      Εναγομένη: Ευρωπαϊκή Επιτροπή
   
      Αιτήματα της ενάγουσας
   
   Η ενάγουσα ζητεί από το Γενικό Δικαστήριο:
   
               —
            
            
               Να αναγνωρισθεί ότι το συνολικό ποσό των 185 664,10 ευρώ που η Επιτροπή ήδη κατέβαλε στην ενάγουσα για το έργο OASIS καθώς και το συνολικό ποσό των 465 062,84 ευρώ που η Επιτροπή ήδη κατέβαλε στην ενάγουσα για το έργο PERFORM αντιστοιχούν σε επιλέξιμες δαπάνες·
            
         
               —
            
            
               Να αναγνωρισθεί ότι το ποσό των 1 824,05 ευρώ που η Επιτροπή δεν κατέβαλε για το έργο OASIS και το ποσό των 637 117,17 ευρώ που η Επιτροπή δεν κατέβαλε ως συμμετοχή για το έργο PERFORM αντιστοιχούν σε επιλέξιμες δαπάνες και συνεπώς η Επιτροπή οφείλει να τα καταβάλει στην ΑΝΚΟ· και
            
         
               —
            
            
               Να καταδικασθεί η Επιτροπή στη δικαστική δαπάνη της ενάγουσας.
            
         
      Ισχυρισμοί και κύρια επιχειρήματα
   
   Η προκειμένη αγωγή αφορά ευθύνη της Επιτροπής από τις υπ’ αριθ. α) 215 754 και β) 215 952 συμβάσεις για την εκτέλεση των έργων α) OASIS και β) PERFORM αντίστοιχα, δυνάμει του άρθρου 272 ΣΛΕΕ.
   Συγκεκριμένα, η ενάγουσα υποστηρίζει ότι, παρόλο που εκτέλεσε τις συμβατικές της υποχρεώσεις, η Επιτροπή, κατά παράβαση των ως άνω συμβάσεων, της αρχής της καλής πίστης, της απαγόρευσης κατάχρησης δικαιώματος και της αναλογικότητας, ζήτησε επιστροφή των καταβληθέντων στην ΑΝΚΟ ποσών ως μη επιλέξιμων και απέχει από την καταβολή της υπολειπόμενης συμμετοχής της. Για το λόγο αυτό, η ενάγουσα υποστηρίζει, πρώτον, ότι η απόρριψη ως αντιστοιχούντος σε μη επιλέξιμες δαπάνες του συνόλου σχεδόν της συμμετοχής της Επιτροπής για τα έργα OASIS και PERFORM παραβιάζει τις συμβατικές υποχρεώσεις της Επιτροπής έναντι της ΑΝΚΟ. Δεύτερον, ότι η αναζήτηση του συνόλου σχεδόν των ποσών αυτών είναι δυσανάλογη και καταχρηστική.